Polisiehoof kry trekpas ná skoolskieteryRobb Elementary School in Uvalde, Texas. (Foto: Jordan Vonderhaar / Getty Images via AFP) Die polisiebeampte wat in beheer was van die polisie se trae reaksie op die noodlottige skietery by die Robb Elementary School in Uvalde, Texas, is afgedank. Die Uvalde-skoolraad het Woensdag eenparig gestem dat die distrikspolisiehoof Pete Arredondo se dienskontrak beëindig moet word. Dít nadat die staat se hoof van openbare veiligheid vroeër gesê het dat Arredondo “die lewens van beamptes voor die lewens van kinders” geplaas en “verskriklike besluite” geneem het terwyl hy die misdaadtoneel bestuur het. Maroela Media het vroeër berig polisiebeamptes het op 24 Mei meer as ŉ uur lank gewag voordat hulle eindelik ŉ klaskamer binnegaan en die skieter gekonfronteer het. Altesame 19 kinders en twee onderwysers is op dié noodlottige dag doodgeskiet voordat die polisie eindelik die gewapende man doodgeskiet het. Die voorval word bestempel as die VSA se ergste skoolskietery in ’n dekade. Arredondo is in Junie reeds geskors hangende ŉ ondersoek. Hy het Woensdag by monde van sy prokureur gevra dat sy skorsing opgehef word aangesien die klagte teen hom ongegrond is. “Arredondo sal nie deelneem aan sy eie onwettige en ongrondwetlike openbare veroordeling nie en versoek met respek dat die raad hom onmiddellik heraanstel, met alle terugbetaling en voordele,” het sy prokureur, George Hyde, in ŉ verklaring gesê kort voor die skoolraad se stemming. Wetgewers van Texas het Arredondo verlede maand in ŉ verslag gekap. Luidens die verslag het Arredondo nie sy “vooraf toegewese verantwoordelikheid van voorvalbevel aanvaar nie” en het hy analitiese foute gemaak omdat hy nie al die nodige inligting gehad het nie. Die wetgewers het voorts gesê die situasie by die skool op die betrokke dag was “chaoties” weens die 376 beamptes op die toneel se “onbehoorlike benadering”. Volgens die wetgewers het geen ander beamptes boonop aangebied om Arredondo te help of te vervang tydens die slagting nie. Luidens die verslag het daar 73 minute verloop tussen die eerste beamptes se aankoms op die toneel en die skieter se dood. “Die leemte van leierskap kon bygedra het tot die lewensverlies,” word daar in die verslag bevind. Daar is ook bevind dat sommige slagoffers moontlik die skietery kon oorleef het as hulle nie 73 minute lank op redding moes gewag het nie.